title: Decizia (UE) 2015/765 a Consiliului din 7 mai 2015 privind poziția care urmează să fie adoptată în numele Uniunii Europene în cadrul Comitetului mixt instituit prin Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, cu privire la înlocuirea Protocolului 3 la respectivul acord, privind definirea conceptului de „produse originare” și a metodelor de cooperare administrativă, cu un nou protocol care, în ceea ce privește regulile de origine, să facă trimitere la Convenția regională cu privire la regulile de origine preferențiale pan-euro-mediteraneene

text:
               13.5.2015

               RO

               Jurnalul Oficial al Uniunii Europene

               L 120/46

         DECIZIA (UE) 2015/765 A CONSILIULUI
   din 7 mai 2015
   privind poziția care urmează să fie adoptată în numele Uniunii Europene în cadrul Comitetului mixt instituit prin Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, cu privire la înlocuirea Protocolului 3 la respectivul acord, privind definirea conceptului de „produse originare” și a metodelor de cooperare administrativă, cu un nou protocol care, în ceea ce privește regulile de origine, să facă trimitere la Convenția regională cu privire la regulile de origine preferențiale pan-euro-mediteraneene
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Protocolul 3 la Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte (1) (denumit în continuare „acordul”) se referă la definirea conceptului de „produse originare” și la metodele de cooperare administrativă (denumit în continuare „Protocolul 3”).

               (2)

               Convenția regională cu privire la regulile de origine preferențiale pan-euro-mediteraneene (2) (denumită în continuare „convenția”) stabilește dispoziții cu privire la originea mărfurilor comercializate în temeiul acordurilor relevante încheiate între părțile contractante.

               (3)

               Uniunea și Regatul Danemarcei pentru Insulele Feroe au semnat convenția la 15 iunie 2011.

               (4)

               Uniunea și Regatul Danemarcei pentru Insulele Feroe și-au depus instrumentele de acceptare pe lângă depozitarul convenției la 26 martie 2012 și, respectiv, la 9 septembrie 2013. În consecință, în aplicarea articolului 10 alineatul (3) din convenție, convenția a intrat în vigoare pentru Uniune la 1 mai 2012 și pentru Insulele Feroe la 1 noiembrie 2013.

               (5)

               Articolul 6 din convenție prevede că fiecare parte contractantă urmează să ia măsurile adecvate pentru a asigura aplicarea efectivă a convenției. În acest sens, Comitetul mixt instituit prin acord ar trebui să adopte o decizie de înlocuire a Protocolului 3 cu un nou protocol care, în ceea ce privește regulile de origine, să facă trimitere la convenție.

               (6)

               Prin urmare, poziția Uniunii în cadrul Comitetului mixt ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii Europene în cadrul Comitetului mixt instituit prin Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, cu privire la înlocuirea Protocolului 3 la respectivul acord, privind definirea conceptului de „produse originare” și a metodelor de cooperare administrativă, cu un nou protocol care, în ceea ce privește regulile de origine, să facă trimitere la Convenția regională cu privire la regulile de origine preferențiale pan-euro-mediteraneene, se bazează pe proiectul de decizie a Comitetului mixt atașat la prezenta decizie.
   Reprezentanții Uniunii în cadrul Comitetului mixt pot accepta modificări de natură tehnică ale proiectului de decizie a Comitetului mixt fără a mai fi necesară o nouă decizie a Consiliului.
   Articolul 2
   Decizia Comitetului mixt se publică în Jurnalul Oficial al Uniunii Europene.
   Articolul 3
   Prezenta decizie intră în vigoare la data adoptării.

      Adoptată la Bruxelles, 7 mai 2015.

            Pentru Consiliu

            Președintele

         E. RINKĒVIČS

      (1)  JO L 53, 22.2.1997, p. 2.

      (2)  JO L 54, 26.2.2013, p. 4.

      PROIECT
      DECIZIA NR. … A COMITETULUI MIXT UE-DANEMARCA/INSULELE FEROE
      din
      de înlocuire a Protocolului 3 la Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, privind definirea noțiunii de „produse originare” și metodele de cooperare administrativă
      COMITETUL MIXT UE-DANEMARCA/INSULELE FEROE,
      având în vedere Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte (1), în special articolul 11,
      având în vedere Protocolul 3 la Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, privind definirea conceptului de „produse originare” și a metodelor de cooperare administrativă,
      întrucât:

                  (1)

                  Articolul 11 din Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte (denumit în continuare „acordul”) face trimitere la Protocolul 3 la acord (denumit în continuare „Protocolul 3”), care stabilește regulile de origine și prevede cumulul de origine între Uniunea Europeană, Insulele Feroe și alte părți contractante la Convenția regională cu privire la regulile de origine preferențiale pan-euro-mediteraneene (2) (denumită în continuare „convenția”).

                  (2)

                  Conform articolului 39 din Protocolul 3, Comitetul mixt instituit prin articolul 31 din acord poate decide să modifice dispozițiile protocolului.

                  (3)

                  Convenția urmărește să înlocuiască protocoalele privind regulile de origine aflate în prezent în vigoare în țările din zona pan-euro-mediteraneeană cu un act juridic unic.

                  (4)

                  Uniunea Europeană și Regatul Danemarcei pentru Insulele Feroe au semnat convenția la 15 iunie 2011.

                  (5)

                  Uniunea Europeană și Regatul Danemarcei pentru Insulele Feroe și-au depus instrumentele de acceptare pe lângă depozitarul convenției la 26 martie 2012 și, respectiv, la 9 septembrie 2013. În consecință, în aplicarea articolului 10 alineatul (3) din convenție, convenția a intrat în vigoare pentru Uniunea Europeană la 1 mai 2012 și pentru Insulele Feroe la 1 noiembrie 2013.

                  (6)

                  Prin urmare, Protocolul 3 ar trebui înlocuit cu un nou protocol care să facă trimitere la convenție,

            ADOPTĂ PREZENTA DECIZIE:
      Articolul 1
      Protocolul 3 la Acordul între Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, privind definirea conceptului de „produse originare” și a metodelor de cooperare administrativă se înlocuiește cu textul prevăzut în anexa la prezenta decizie.
      Articolul 2
      Prezenta decizie intră în vigoare la data adoptării.
      Prezenta decizie se aplică de la …

         Adoptată la …,

               Pentru Comitetul mixt

               Președintele

         (1)  JO L 53, 22.2.1997, p. 2.

         (2)  JO L 54, 26.2.2013, p. 4.

         ANEXĂ

            Protocolul 3
            privind definirea conceptului de „produse originare” și metodele de cooperare administrativă
            Articolul 1
            Reguli de origine aplicabile
            (1)   În scopul punerii în aplicare a prezentului acord, se aplică apendicele I și dispozițiile relevante din apendicele II la Convenția regională cu privire la regulile de origine preferențiale pan-euro-mediteraneene (1) (denumită în continuare „convenția”).
            (2)   Toate trimiterile la „acordul relevant” din apendicele I și din dispozițiile relevante din apendicele II la convenție se interpretează ca trimiteri la prezentul acord.
            Articolul 2
            Soluționarea litigiilor
            (1)   În cazul în care litigiile survenite în legătură cu procedurile de verificare prevăzute la articolul 32 din apendicele I la convenție nu pot fi soluționate între autoritățile vamale care solicită verificarea și autoritățile vamale responsabile cu efectuarea verificării respective, aceste litigii sunt înaintate Comitetului mixt.
            (2)   În toate cazurile, soluționarea litigiilor dintre importator și autoritățile vamale din țara importatoare se efectuează în conformitate cu legislația țării respective.
            Articolul 3
            Modificarea protocolului
            Comitetul mixt poate decide modificarea dispozițiilor prezentului protocol.
            Articolul 4
            Retragerea din convenție
            (1)   Dacă fie Uniunea Europeană, fie Regatul Danemarcei pentru Insulele Feroe notifică în scris depozitarului convenției intenția lor de a se retrage din convenție în conformitate cu articolul 9 din convenție, Uniunea Europeană și Regatul Danemarcei pentru Insulele Feroe încep imediat negocieri cu privire la regulile de origine în scopul punerii în aplicare a prezentului acord.
            (2)   Până la intrarea în vigoare a respectivelor reguli de origine nou negociate, se aplică în continuare regulile de origine prevăzute în apendicele I și, după caz, dispozițiile relevante din apendicele II la convenție, aplicabile la momentul retragerii. Cu toate acestea, începând din momentul retragerii regulile de origine prevăzute în apendicele I și, după caz, dispozițiile relevante din apendicele II la convenție se interpretează astfel încât să permită cumulul bilateral doar între Uniunea Europeană și Insulele Feroe.
            Articolul 5
            Dispoziții tranzitorii – cumulul
            În pofida articolului 16 alineatul (5) și articolului 21 alineatul (3) din apendicele I la convenție, în cazul în care cumulul implică numai statele AELS, Insulele Feroe, Uniunea Europeană, Turcia și participanții la procesul de stabilizare și de asociere, dovada originii poate fi constituită de un certificat de circulație a mărfurilor EUR.1 sau de o declarație de origine.

            (1)  JO L 54, 26.2.2013, p. 4.